**Debreceni Gönczy Pál Általános Iskola**

**Iskolakert Fejlesztési Program**

**On-line beszámoló feltöltött szövege**

**A 2021-2022-es tanév iskolakerti tevékenységeinek** - előrelépéseinek, örömeinek, nehézségeinek, terveinek - bemutatása

A tanévet – már az előző tanév végén bejelentett – változás jegyében kezdtük el. A Rózsavölgy utca 32. szám feladatellátási helyen lévő Kincses kertet Debrecen városa elvonta az iskola területéből. A 23. szám alatti feladatellátási helyen lévő Főnix kert lett az iskolakertünk. A költözést már tavasszal megkezdtük, áttelepítettük a levendulást, a rózsakertet, a bíbor kasvirág töveket, a zsályákat, a komposztálókat, s megkezdtük a szántóföldi parcellák kialakítását. A tanévet, ennek a munkának a folytatásával indítottunk. Hordtunk át még földet, homokot, mulcsot, áttelepítettünk több fásszárú növényt, a madárbarát ösvény bokraiból és a fajtamentő tündérkertből.

2021. szeptember 29-én nyílt napot tartottunk a Főnix kertben, ahol – már hagyományosan – a felső tagozatos tanulókból szervezett munkacsapatok, különféle munkatevékenységeket végeztek egy óra időtartamban, majd a munka után osztálykeretben tartottak szabadidős lazító iskolakerti programot, az egyes osztályközösségek. A kapcsolódó szakmai programra nagyon sok kolléga érkezett, akik látogathatták a foglalkozásokat, majd kávéházi beszélgetés keretében kérdezhettek, tájékozódhattak az iskolakerti munkáról, a hálózathoz történő csatlakozásról.

A programról az Iskolakertekért Alapítvány felvételt készített, melyből egy kisfilm készült, Gyakorlati életre nevelés az iskolakertben címmel. Ezen a napon négy további film felvétele is elkészült tanulóink és pedagógusaink közreműködésével: Természettudomány az iskolakertben, Fizika és kémia az iskolakertben, Biológia az iskolakertben és Matematika az iskolakertben címmel. A filmek az Iskolakertekért Alapítvány honlapján elérhetők.

2021. október 1én iskolakert Hálózati találkozón voltunk Zákányszéken, ahol mint mindig rengeteg élménnyel, ötlettel gazdagodtunk.

A Gazdálkodás falun komplex tehetséggondozó programunkat az őszi időszakban témanapok keretében tartottuk meg a 6. évfolyamnak. A program részeként ellátogattunk a hajdúböszörményi Pitypang Biokertbe, ahol sok érdekeset láttunk, hallottunk, kóstoltunk és vetőmagot is kaptunk.

A téli időszak madáretetéssel, menedékek, etetők, itatók kihelyezésével, gondozásával telt. Sajnos az üvegházunk már harmadik éve fűtetlen, így a korai palántanevelésről lemondtunk. Az adventi időszakban a kerti javak felhasználásával foglalatoskodtunk, készültek a finom mézeskalácsok puszedlinek, dísznek, házikónak.

A tél végén újra középpontba került kertünk élővilágának gazdagítása. Tavaly mű fecskefészkeket helyeztünk el a tornácon, az idén a másik épületre egy kuvik költőládát helyeztünk ki, a Future of Debrecen munkacsoport támogatásával, melynek során megismertük a kuvik életmódját is.

Megszerveztük a Metszés napját is, a gyerekkel közösen végeztük el a télvégi korona alakítást.

Két év kihagyás után nagy öröm volt tavasszal iskolába járni, s az idén időben a földbe került minden mag a zöldségeskertben, a szántóföldi parcellákban, a gyógynövényesben, a vadvirágos „miniréten”. Még néhány virág és fűszernövény palántát is tudtunk nevelni, mert nem voltak túl hidegek az éjszakák.

A tavaszi kertindító napot a Föld Hete program keretében április 25-én tartottuk. Hagyományaink szerint munkával kezdtük, a szerszámoskamra tároló rendszerének megújításán serénykedtünk, aztán csak élveztük a kertet. Bográcsoztunk, játszottunk, mind a kétszázan, együtt.

A jó idő beköszöntével használatba vettük a tornácos házunk két helyiségét a nyári konyhát és a textiles műhelyt. A Munkaiskola Alapítvány támogatásával kicsit tudtunk fejleszteni a környezetünkön, így már mindkét helyiségben van működő vízcsap és lett egy párakapunk is, melynek nagy hasznát vesszük a nyári kánikulában.

Már megkezdtük a gyógynövények begyűjtését, érik a cseresznye, nyílik a levendula, van feladat bőven. A nyári kertészeti gyakorlaton beosztás szerint hetente egy alkalommal jönnek gyerekek, pedagógusok az iskolakertbe ahol közösen végezzük az aktuális kerti feladatokat.

Felnőtteknek szervezett szakmai programok:

Iskolakerti nyílt nap – 2021. szeptember 29.

Kézműves programok nevelőtestületünk pedagógusainak: a tanév során 60 órás nemezelés szakkör, júniusban fazekas műhelymunka 16 órás program

Iskolakert vezetők képzési programjában történő közreműködés: kertbejárás, bemutató foglalkozás, előadás, workshop április végén

Pályázatok:

Delikát kerttestvér programba nagytesónak pályáztunk

EMMI tanmenet pályázatára nyújtottok be iskolánk jövő tanévre szóló Technika és tervezés 7. tanmenetét és a kapcsolódó tematikus terveket.

Debrecen, 2022. június 16.

 Fodorné Magyar Ágnes

 Iskolakert vezető